ธนารักษ์ลุยรีสอร์ตบุกรุกที่ดินสวนผึ้ง
&nbsp;
17 ส.ค. 2554

โพสต์ทูเดย์ — ธนารักษ์จับมือทหารบกลงพื้นที่ปักหมุดที่ราชพัสดุ 5 แสนไร่ สวนผึ้ง ราชบุรี เล็งจัดระเบียบนายทุน 
นายเทวัญ วิชิตะกุล อธิบดีกรมธนารักษ์ และ พล.อ.ธีระวัฒน์ บุญยะประดับ ผู้ช่วยผู้บัญชาการทหารบก ลงนามบันทึกข้อตกลงในการสำรวจรังวัดกำหนดตำแหน่งและปักหลักเขตที่ดินราชพัสดุในพื้นที่ อ.จอมบึง และสวนผึ้ง จ.ราชบุรี 
นายเทวัญ เปิดเผยว่า ที่ดินราชพัสดุแปลงดังกล่าวเนื้อที่ประมาณ 5 แสนไร่ โดยมีกองทัพบกเป็นผู้ครอบครองใช้ประโยชน์ และยังมีส่วนราชการอื่นๆ เข้าใช้ประโยชน์ เป็นที่ตั้งสถานที่ทำการ เช่น โรงเรียน สถานีอนามัย ที่ว่าการอำเภอ สถานีตำรวจ และกรมทางหลวง แต่ปัจจุบันพบว่าพื้นที่บางส่วนมีประชาชนเข้าไปบุกรุกครอบครองและเข้าทำประโยชน์ เป็นจำนวน 1 หมื่นราย ขณะที่มีผู้ประกอบการเข้าไปทำรีสอร์ต 75 ราย ในจำนวนนี้มีรีสอร์ตที่จ่ายค่าเช่า 15 ราย 
“จะดำเนินการในส่วนของพื้นที่ในเขต อ.สวนผึ้งก่อน เนื่องจากมีเนื้อที่จำนวนมากถึง 4.1 แสนไร่ ถูกบุกรุกไปแล้วประมาณ 1.08 แสนไร่” นายเทวัญ กล่าว
กลุ่มผู้ขอเช่าเพื่ออยู่อาศัยและทำการเกษตรจะตรวจสอบรังวัดว่ายังทำการเกษตรจริงหรือไม่ ถ้าอยู่ก็ต้องถูกปรับราคาค่าเช่าจากไร่ละ 20200 บาท จะต้องเปลี่ยนเป็นการเช่าในเชิงพาณิชย์ซึ่งคิดค่าเช่าสูงกว่า ตารางเมตรละ 2.75 บาท พื้นที่นอกอาคารคิดไร่ละ 3,600 บาท 
รวมทั้งยังต้องสำรวจว่า ต้องไม่เป็นพื้นที่ลุ่มน้ำ ป่าต้นน้ำลำธาร พื้นที่ลาดชันเกิน 19 องศา เพื่อรักษาทรัพยากรธรรมชาติ แต่หากคุณสมบัติครบถ้วนสามารถจัดทำสัญญาให้เช่าได้ 
ถ้าพบว่ามีการบุกรุกครอบครองเกินเขตเช่า จะระงับการต่อสัญญาเช่า สำหรับกลุ่มผู้ประกอบการรีสอร์ต จะทำการรวบรวมหลักฐานและดำเนินคดีต่อไป